b'\n_START_ARTICLE_\nRichard von K\xc3\xbchlmann\n_START_SECTION_\nDiplomat\n_START_PARAGRAPH_\nK\xc3\xbchlmann var i perioden 1908 til 1914 diplomat p\xc3\xa5 Det Tyske Kejserriges ambassade i London, hvor han aktivt studerede de moderne politisk og sociale forhold i Storbritanien og i Irland, der p\xc3\xa5 dav\xc3\xa6rende tidspunkt var en del af kongeriget. Ved udbruddet af f\xc3\xb8rste verdenskrig blev han kortvarigt udstationeret p\xc3\xa5 ambassaderne i Sverige og Holland inden han i september 1916 tiltr\xc3\xa5dte kejserrigets ambassad\xc3\xb8r i Konstantinopel, hovedstaden i Tysklands allierede Det Osmanniske Rige. I Konstantinopel grundlagde han et nyhedsbureau, der blev mediet for Tysklands propaganda i det Osmanniske rige. I den forbindelse var von K\xc3\xbchlmann aktiv i at opildne islamisk jihad, blandt andet ved at fors\xc3\xb8ge at overbevise lokalbefolkningen om Tysklands sympati for islam og ved at uddele postkort, der viste ruiner af kirker nedbr\xc3\xa6ndt af den tyske h\xc3\xa6r i Belgien._NEWLINE_Under Det armenske folkedrab i 1915 var K\xc3\xbchlmann oprindeligt modstander af, at uds\xc3\xa6tte den armenske civilbefolkning for massakrer. K\xc3\xbchlmann st\xc3\xb8ttede imidlertid den tyrkiske nationalisme og omtalte massakrerne som "p\xc3\xa5st\xc3\xa5ede". von K\xc3\xbchlmann lagde v\xc3\xa6gt p\xc3\xa5 alliancen mellem Tyskland og osmannerne/tyrkerne og betegnede den osmannisk/tyrkiske fremf\xc3\xa6rd overfor det kristne armenske mindretal som "interne politiske forhold". Efterf\xc3\xb8lgende tilkendegav von K\xc3\xbchlmann imidlertid, at "\xc3\x98del\xc3\xa6ggelsen af det armenske folk fandt sted i stort omfang. Denne udryddelsespolitik vil i en lang periode v\xc3\xa6re en plet p\xc3\xa5 Tyrkiets navn."_NEWLINE_I august 1917 blev von K\xc3\xbchlmann udn\xc3\xa6vnt til udenrigsminister og rejste herefter fra Konstantinopel til Berlin.\n_START_SECTION_\nUdenrigsminister\n_START_PARAGRAPH_\nRichard von K\xc3\xbchlmann blev udn\xc3\xa6vnt til udenrigsminister i august 1917 og ledte den delegation, der forhandlede the Brest-Litovsk-freden, der bragte 1. Verdenskrig til afslutning for det Russiske Kejserrige. Han forhandlede ogs\xc3\xa5 Freden i Bukarest i 1918 med Rum\xc3\xa6nien. Under forhandlingerne om traktaterne oplevede von K\xc3\xbchlmann modstand fra den tyske generalstab, og s\xc3\xa6rligt fra Erich Ludendorff, der \xc3\xb8nskede territoriale indr\xc3\xb8mmelser ved Tysklands \xc3\xb8stgr\xc3\xa6nse, et tysk protektorat i Baltikum og st\xc3\xb8rre sikkerhed mod spredning af bolsjevismen._NEWLINE_von K\xc3\xbchlmann holdt i juli 1918 en tale i den tyske Rigsdag om den generelle tilstand, hvorunder han n\xc3\xa6vnte, at krigen ikke kunne afg\xc3\xb8res alene med v\xc3\xa5ben, underforst\xc3\xa5et at det ogs\xc3\xa5 kr\xc3\xa6vede diplomati at opn\xc3\xa5 en fredsslutning. Talen blev i flere kredse i Tyskland opfattet som manglende tro p\xc3\xa5 kejserrigets h\xc3\xa6r og skabte opstandelse, og generalstaben blev inddraget. I en efterf\xc3\xb8lgende tale tog kansler Georg von Hertling afstand fra von K\xc3\xbchlmann, og von K\xc3\xbchlmann indgav herefter sin afskedsbeg\xc3\xa6ring til kejser Wilhelm 2. i juli 1918.\n_START_SECTION_\nEfter 1. verdenskrig\n_START_PARAGRAPH_\nEfter F\xc3\xb8rste Verdenskrig var K\xc3\xbchlmann atter aktiv som diplomat. Han skrev b\xc3\xb8ger og administerede en r\xc3\xa6kke ejendomme. Han sad endvidere i en r\xc3\xa6kke bestyrelser i den tyske st\xc3\xa5lindustri. I 1928 blev K\xc3\xbchlmann formand forDeutschen Kulturbund (Det Tyske Kulturforbund)._NEWLINE_K\xc3\xbchlmann skrev manuskript til sine erindringer, men hans private arkiv br\xc3\xa6ndte under et bombeangreb p\xc3\xa5 Berlin i november 1943. K\xc3\xbchlmann f\xc3\xa6rdiggjorde manuskriptet i september 1944. Efter attentatfors\xc3\xb8get p\xc3\xa5 Hitler i 1944 , blev von K\xc3\xbchlmann som mange andre tyske embedsm\xc3\xa6nd anholdt i oktober 1944 af Gestapo, der konfiskerede von K\xc3\xbchlmanns dokumenter. F\xc3\xb8rst i sommeren 1947 kunne han aflevere manuskriptet. Han d\xc3\xb8de f\xc3\xb8r han kunne l\xc3\xa6se korrektur p\xc3\xa5 de f\xc3\xb8rste tryk.'